Assens Kommune klima
En lang kyst ud mod Lillebælt betyder, at kommunen i vest er påvirket af havet, som dæmper temperaturvariationen. Således holder det lune hav vintertemperaturen oppe, og i januar og februar er Assens blandt landets ti varmeste kommuner. I øst er påvirkningen fra havet mindre, hvilket giver varmere somre og koldere vintre. På sin vej hen over Jylland og Den Jyske Højderyg tørrer vestenvinden ud, og nedbørsmængderne er derfor forholdsvis beskedne.
Om sommeren vil opvarmningen i øst dog give en del byger. Sydøst for Glamsbjerg stiger terrænet op mod De Fynske Alper, så der dannes flere skyer med mindre sol og en del mere nedbør til følge. Set over året får kommunen en smule mindre nedbør end landet som helhed. Mindre nedbør og få skyer betyder mere sol, og antallet af solskinstimer i Assens Kommune ligger derfor over landsgennemsnittet.
Læs mere om natur og landskab i Assens Kommune
Læs videre om 
Læs også om
Se alle artikler om Klima